**ΡΑΨΩΔΙΑ Α (στ. 54 -188)**

**ΑΦΗΓΗΜΑΤΙΚΕΣ ΤΕΧΝΙΚΕΣ**

* **Προοικονομία:** είναι η αφηγηματική τεχνική με την οποία ο ποιητής προετοιμάζει συστηματικά τα επεισόδια που θα ακολουθήσουν στην εξέλιξη της πλοκής του έργου.
* **Ο αγώνας λόγων:** πρόκειται για τους λόγους (μοτίβο των λόγων ή ρήσεων) που προηγούνται της μονομαχίας μεταξύ δύο ηρώων. Με άλλα λόγια πρόκειται για μια μονομαχία με τα λόγια.
* **Επιβράδυνση**: ονομάζεται η σκόπιμη καθυστέρηση στην εξέλιξη της υπόθεσης με την παρεμβολή δευτερευόντων στοιχείων (συνήθως μιας άλλης μικρής διήγησης ή εκτενών περιγραφών).
* **Στερεότυπα ή τυπικά επίθετα:**

γοργοπόδης Αχιλλεύς, η Ήρα η Λευκοχέρα, διίφιλε Πηλείδη, λαμπρομάτα κόρη, μακοβόλου Φοίβου, μαυροσύννεφος Κρονίδης, κραταιός Ατρείδης Αγαμέμνων, βροντοφόρος Δίας κλπ.

* **Επική ειρωνεία**: Οι ακροατές-αναγνώστες ήδη γνωρίζουν κάτι, ενώ οι ήρωες το αγνοούν
* **Τα άστοχα ερωτήματα:** λέγονται οι άστοχες υποθέσεις-ερωτήσεις που κάνει κάποιος γι αυτό που θέλει να μάθει. Στη συνέχεια (συνήθως) όλες αυτές οι υποθέσεις-ερωτήσεις απορρίπτονται από τον ερωτώμενο, για να δοθεί έτσι έμφαση στη σωστή εκδοχή-απάντηση που δίνεται τελευταία.

Οι ερωτήσεις αυτές χαρακτηρίζονται έτσι, γιατί παρά το πιθανό και εύλογο περιεχόμενό τους, αστοχούν στην επισήμανση της αλήθειας, που ενδιαφέρει στη συγκεκριμένη περίπτωση. Το πρόσωπο, επομένως, που απαντά πρέπει πρώτα να αναιρέσει μία μία τις δυνατότητες που πρόβαλε αυτός που ρωτάει, δίνοντας στο τέλος τη σωστή απάντηση.

* **Το σχήμα του αδύνατου:** Ένας χαρακτηριστικός τρόπος για να δείξουμε πως κάτι δεν μπορεί να πραγματοποιηθεί είναι να ισχυριστούμε πως αυτό θα γίνει μόνο αν παραβιαστεί η φυσική τάξη του κόσμου. Αυτός ο τρόπος έκφρασης λέγεται «σχήμα του αδύνατου». (όρκος του Αχιλλέα, Α, 234-245) Το «σχήμα του αδύνατου» χρησμοποιείται συχνά στην νεοελληνική μας παράδοση (δημοτικά τραγούδια, λαϊκά παραμύθια).

**ΙΔΕΟΛΟΓΙΚΑ ΣΤΟΙΧΕΙΑ**

* **Η έννοια της τιμής**: αποτελεί το υπόβαθρο της σύγκρουσης Αγαμέμνονα – Αχιλλέα.

Τα λάφυρα ήταν σημαντικά όχι μόνο ως υλικά αγαθά, αλλά ήταν ένδειξη τιμής σε όποιον τα αποκτούσε (σήμαιναν αναγνώριση της αξίας του). Η αφαίρεσή τους ήταν προσβολή της τιμής του ήρωα. Για τον Αχιλλέα η έννοια της τιμής συνδέεται με την αξία του ως πολεμιστή. Για τον Αγαμέμνονα η έννοια της τιμής συνδέεται με το κύρος που του δίνει η εξουσία του. [Στη δημοκρατική Αθήνα τον 5ο αι. π.Χ. «άτιμος» ονομάζεται αυτός που στερείται τα πολιτικά του δικαιώματα.]

* **Ο Αχιλλέας και η έννοια της τιμής**

(στ. 354-355, 356-357): Ο Αχιλλέας θεωρεί την αποκατάσταση της τιμής του ως αντιστάθμισμα για την ολιγόχρονη ζωή του. Εκείνο που θλίβει τον Αχιλλέα δεν είναι η σύντομη ζωή, αλλά η ατίμωση που υφίσταται με την αφαίρεση του δώρου του. Το δώρο (αριστείο, γέρας) για τον ομηρικό ήρωα ήταν η ανταμοιβή και η αναγνώριση της ανδρείας του στη μάχη. Και η τιμή, αποτέλεσμα της ανδρείας του, δεν ήταν αξία θεωρητική, αλλά είχε και υλικό αντίκρυσμα.

* **Ο ιδανικός τύπος γυναίκας της εποχής**:

Να ξεχωρίζει στην κλάση (καταγωγή), στο ανάστημα (ομορφιά: εξωτερική εμφάνιση), στη γνώμη (σύνεση: εσωτερική ποιότητα), στα έργα (γυναικείες ασχολίες)

**Ανθρωπομορφισμός των θεών**

**Ομοιότητες θεών και ανθρώπων:**

α) ανθρώπινα συναισθήματα: ζηλεύουν , οργίζονται, στενοχωριούνται, χαίρονται

β) ανθρώπινη συμπεριφορά: καυγαδίζουν, γίνονται καχύποπτοι, απειλούν, χειροδικούν

γ) όρια στη γνώση: δεν είναι παντογνώστες (η Ήρα δε γνωρίζει τους στοχασμούς του Δία)

δ) συζυγικός βίος: έχει πολλά κοινά σημεία (υποταγή της γυναίκας στην αντρική εξουσία)

ε) ιεραρχία: σέβονται τους ιεραρχικά ανώτερους θεούς (στην προκειμένη περίπτωση κάποιος ασκεί την εξουσία αυταρχικά και οι άλλοι υποτάσσονται σε αυτόν: η Ήρα υποτάσσεται στη θέληση του Δία & ο Ήφαιστος, που παρεμβαίνει, δεν τολμά να μιλήσει στον πατέρα του και απευθύνεται μόνο στη μητέρα του)

**Διαφορές θεών και ανθρώπων:**

α) Οι θεοί ζουν μες στην ευδαιμονία (οι έγνοιες τους για τους ανθρώπους είναι προσωρινές)

β) Έχουν υπερφυσικές ικανότητες (η Θέτιδα εξαφανίζεται στης θάλασσας τα βάθη)

γ) Οι θεοί συμμετέχουν σε συμπόσια, πίνουν νέκταρ και τρώνε αμβροσία

δ) Στις φλέβες των θεών ρέει «ιχώρ» αντί για αίμα

ε) Η απόφαση του Δία που επιβεβαιώνεται με το νεύμα του Δία είναι αμετάκλητη

**ΧΑΡΑΚΤΗΡΕΣ:**

**(στ. 54-105)**

Ο Κάλχας παρουσιάζεται:

- με μεγαλόπρεπη εμφάνιση

- διορατικός, προφητικός, αποκαλυπτικός

- επιφυλακτικός και διστακτικός

- Δεν εμπλέκεται σε σύγκρουση με τον Αγαμέμνονα (α. διότι είναι ιερό πρόσωπο και ο ποιητής δε θέλει να τον εκθέσει και β. για να εξυπηρετηθεί η οικονομία του έργου, δηλαδή να αναμειχθεί ο Αχιλλέας)

Ο Αχιλλέας

- αναλαμβάνει πρωτοβουλία και δράση: συγκαλεί τη συνέλευση

- διαβεβαιώνει με όρκο ότι θα προστατεύσει τον Κάλχα, πράγμα που δείχνει ότι αναλαμβάνει ευθύνη ενώ εμπλέκεται ολοένα και περισσότερο στην υπόθεση

- δε διστάζει να εναντιωθεί στον πρώτο των Αχαιών (επιδεικνύει τόλη όχι μόνο στη μάχη αλλά και σε πολιτικά ζητήματα)

- προκλητικά λόγια για τον Αγαμέμνονα

**(στ. 106-188)**

**1ος λόγος του Αγαμέμνονα (106-121)**

* αποκαλεί τον Κάλχα μάντη κακών (Αυλίδα – θυσία της Ιφιγένειας)
* τον κατηγορεί (μνησικακία του Αγαμέμνονα, μετάθεση ευθύνης – δεν σκέφτεται τη δική του ευθύνη
* παρουσιάζει τις αρετές της Χρυσηίδας: ιδανικός τύπος γυναίκας και τη συγκρίνει με τη Κλυταιμνήστρα (σύζυγος & βασίλισσα). Έτσι εξηγείται
  + - γιατί δεν την επέστρεψε στον πατέρα της
    - το ότι η επιστροφή της θα είναι απόδειξη της μεγαλοψυχίας του ηγέτη Αγαμέμνονα, που θυσιάζει κάτι πολύτιμο για το καλό του στρατεύματος
* υποχώρηση Αγαμέμνονα με όρους
  + - υποχωρεί στο θείο, όχι στους ανθρώπους
    - το αντάλλαγμα που ζητά δείχνει εγωκεντρισμό, αρχηγικό ρόλο

(είναι ζήτημα ηθικής τάξης να αποκατασταθεί ο ηγέτης)

* + - εξυπηρετείται η οικονομία του έπους (προώθηση της υπόθεσης)

**1ος λόγος του Αχιλλέας (122-130)**

* απαντά ο Αχιλλέας και όχι ο μάντης, γιατί:
  + - ο ποιητής δεν εκθέτει ιερό πρόσωπο
    - εξυπηρετείται η οικονομία του έπους (για να οδηγηθούμε στη σύγκρουση Αγαμ και Αχ)
    - έχει υποσχεθεί με όρκο ότι θα τον προστάτευε τον μάντη
* αντιθετικοί χαρακτηρισμοί: «ένδοξε» (απόδοση τιμής) & «περισσά φιλόπλουτε» (απόδοση μομφής)
* η επιχειρηματολογία στηρίζεται στην αντικειμενική πραγματικότητα (δεν υπάρχουν λάφυρα)
* υπόσχεση για ανταμοιβή στο μέλλον (αόριστη)
* προοικονομία για την άλωση της Τροίας (στ. 129-130)
* πληροφορίες για πολεμικές πρακτικές (ληστρικές επιδρομές, λαφυραγώγηση)
* χρήση α΄ πληθυντικού προσώπου: η αντιπαράθεση όχι προσωπική (μιλά ως εκπρόσωπος του στρατού)

**2ος λόγος του Αγαμέμνονα (131-148)**

* υπογραμμίζει ότι δε θα δεχτεί να εξαπατηθεί: μεταφέρει την αντιπαράθεση σε προσωπικό επίπεδο
* απαιτητικός («δώρο ισότιμο της αρεσκείας μου»)
* απειλητικός («θα έρθω με τα χέρια μου να πάρω»)
* υπερόπτης και αλαζονικός (εκμεταλλεύεται την αρχηγική του θέση (αλαζονεία εξουσίας), παρεμβαίνει στη σφαίρα δικαιοδοσίας άλλων αρχηγών, τους οποίους δε σέβεται και περιφρονεί)
* επίδειξη ευσέβειας (επιστροφή Χρυσηίδας & προσφορά εκατόμβης)
* ορίζει τον Αχιλλέα αρχηγό της αποστολής (υπό άλλες συνθήκες θα ήταν τιμητικό, εδώ όμως ακούγεται ως ειρωνεία και φορτίζει την ατμόσφαιρα)

**2ος λόγος του Αχιλλέα (149-172)**

* οργισμένος, επιθετικός, προκλητικός («πανουργότατε», «μ’ αναίδεια ενδυμένε», «σκυλοπρόσωπε»)
* υπογραμμίζει ότι η πανελλήνια τρωική εκστρατεία έγινε για οικογενειακούς λόγους πράγμα που φαίνεται να ξέχασε ο Αγαμέμνονας = αχάριστος και αγνώμων
* νιώθει κατ’ εξακολούθηση αδικημένος από τη μοιρασιά («κι ίσια με σε δώρο καλό δεν έχω εγώ ποτέ μου», στ. 164 & «τρανό συ παίρνεις δώρο κι εγώ με δώρο μικροστό κι αγαπητό γυρίζω», στ. 167-8)
* απειλητικός («στη Φθία τώρα αναχωρώ»)
* η αντιπαράθεση γίνεται προσωπική

**3ος λόγος του Αγαμέμνονα (173-188)**

* αδιάφορος («φύγε αν το θέλεις ... εγώ δεν σε παρακαλώ»), περιφρονητικός («κοντά μου υπάρχουν κι άλλοι να με δοξάσουν»), επιθετικός («συ είσαι ο μισητός μου»)
* θεωρεί στήριγμά του τον Δία: επική ειρωνεία
* υποβαθμίζει τον Αχιλλέα («κι αν είσαι τόσο δυνατός είναι θεού το δώρο»)
* απειλητικός (θα πάρει τη Βρισηίδα): όπως ο ίδιος υποχωρεί μπροστά στο θεό Απόλλωνα και ο Αχιλλέας θα υποχωρήσει μπροστά στον αρχιστράτηγο
* κάνει επίδειξη δύναμης και δίνει μάθημα εκφοβισμού στους άλλους στρατηγούς